Seppens

Seppens () is en Dörp in de Gemeen Bookholt in’n Landkreis Horborg, Neddersassen. Binnen de Gemeen höört de Oort to de polietsche Oortschop Holm-Seppens.

To Seppens höört ok de Seppenser Möhl.

 Geografie 

Seppens liggt an’n Noordoostrand von de Lohbargen un an’n Steenbeek, de von dor an denn ok Seppenser Beek heet. In’n Westen is dat Naturschuulrebeed Bruunsbarg.

De Naveröörd sünd Bookholt in’n Noorden, Reindörp un de Reindörper Oosterbarg in’n Noordoosten, Jesborg in’n Oosten, Wiedenhoff, Lüll, Weih un Thälsdörp in’n Süüdoosten, de Seppenser Möhl, Holm, Holm-Seppens un Wörm in’n Süden, Hökel un Lohbargen in’n Süüdwesten un Sprötz un Suurhoop in’n Noordwesten.

 Historie 

De Seppenser Möhl an’n Seppenser Beek kummt 1581 toeerst in de Oorkunnen vör.

As 1901 de Heidbahn anleggt worrn is, schullen de beiden Öörd Seppens un Holm blots een Bahnhoff kriegen un nich jeder een. Dorüm is de Bahnhoff op halven Weg twüschen de beiden Öörd anleggt worrn. Rund üm’n Bahnhoff sünd denn ne’e Hüüs boot worrn, de vondaag den separaten Oortsdeel Holm-Seppens billen doot.

 Verwaltungsgeschicht 

In de Franzosentied von 1810 bet 1814 hett de Oort to de Mairie Jesborg in’n Kanton Hittfeld höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1852 to de Vaagdie Töst in dat Amt Horborg tohöört. 1852 is de Vaagdie Töst in dat Amt Mesborg wesselt, dat 1859 denn in dat Amt Töst ümwannelt worrn is. Na 1885 weer dat in’n Kreis Horborg. 1932 is dat Deel von’n ne’en, grötteren Kreis Horborg worrn.

De Oort is an’n 1. Juli 1972 mit de Gemeenreform in Neddersassen Deel von de Gemeen Bookholt worrn. Binnen de Gemeen höört Seppens nu to de Oortschop Holm-Seppens.

 Inwahnertall 

 Religion 

Seppens is evangeelsch-luthersch präägt un höört siet 1977 to dat Kaspel von de Martin-Luther-Kark in Holm-Seppens. Vörher hett de Oort bet 1959 to dat Kaspel von de Martins-Kark in Jesborg tohöört un von 1959 bet 1977 to dat Kaspel von de Nikodemus-Kark in Handörp.

För de Kathoolschen is de St.-Petrus-Kark in Bookholt tostännig.

 Wapen 

Dat Wapen von Seppens wiest op blauen Grund en sülvern Rad, dor ünner dree sülvern Lienen un noch wedder dor ünner en sülvern Posthoorn.

 Börgermeesters 

 1948–1972: Richardt Heuer

 Kultur 

 Museumsdörp Seppens 

In de ole Dörpschool von Seppens, de 1880 boot worrn is, hett 1980 de Geschichts- un Museumsvereen Bookholt un Ümgegend en lütt Heimatmuseum apenmaakt. Bi de Dörpschool sünd mit de Tied denn ok dat Buurnhuus Sniers Hus ut Resbossel (1986), en Backhuus ut Kamp, en Dörfohrtschüün ut Otter, de Smeed ut Lürken (2013) un en Immentuun (2012) opboot worrn.

2012 hett dat Gelänn den Naam Museumsdörp Seppens kregen.

 Weertschop un Infrastruktur 

Bi Seppens liggt de Golfclub Bookholt.

För Seppens is de Freewillige Füürwehr Holm mit tostännig.

 Verkehr 

Dör Seppens löppt de Kreisstraat 28, de in’n Noorden na Bookholt geiht un in’n Süden dör Holm-Seppens na Holm un Inzmöhlen.

De nächste Autobahn is de Autobahn 1. De Opfohrt 42 Dibbersen liggt so acht Kilometer in’n Noorden von Seppens.

De nächste Bahnhoff is so bi twee Kilometer wied weg in’n Süden de Bahnhoff Holm-Seppens an de Heidbahn. De Bahnhoff Bookholt an de Bahnlien Hamborg–Bremen liggt dree Kilometer in’n Noorden.

 Scholen 

De Kinner gaht vondaag op de Möhlenschool Holm-Seppens na Grundschool.

 Literatur 

 Geschichten und Bilder aus Holm, Seppensen und Holm-Seppensen. Geschichts- un Museumsvereen Bookholt un Ümgegend, 1991
Hans Leopold: Dorfschule Seppensen, der Weg von der Volksschule zum Museum 2018,132 S., ISBN 978-3-00-060882-7

 Footnoten 

Kategorie:Oort
Kategorie:Landkreis Horborg